Pekka Pajuvirta

Järjestöjen mukaan maa- ja metsätalousministeriön luonnos uudeksi turkisasetukseksi osin jopa heikentää turkiseläinten oloja Suomessa.

Suomen Eläinsuojeluyhdistysten liitto SEY ja Eläinsuojeluliitto Animalia marssivat maanantaina ulos maa- ja metsätalousministeriön uuden turkisasetuksen valmistelusta.

– Maa- ja metsätalousministeriön luonnos uudeksi turkisasetukseksi on eläinten kannalta sietämättömän huono. Eläinsuojelujärjestöt eivät voi allekirjoittaa turkisasetuksen uudistusta, joka ei olennaisella tavalla paranna turkiseläinten hyvinvointia nykytilanteesta, perustelee SEYn toiminnanjohtaja Kati Pulli.

Järjestöjen mukaan esityksessä on epäkohtia, jotka toteutuessaan jättävät Suomen yhä kauemmas jälkeen muiden Pohjoismaiden turkiseläimiä koskevasta lainsäädännöstä.

– Ministeriön asenteesta ja turkisalan edustajien näkemyksistä kertoo paljon se, että asetusluonnoksessa turkiseläimille ei esimerkiksi taata edes jatkuvaa juomaveden saantia, sanoo Animalian toiminnanjohtaja Salla Tuomivaara.

Asetuksesta poistettiin myös vaatimus siitä, että turkiseläimet on voitava tulipalon kaltaisessa hätätilanteessa poistaa nopeasti eläintiloista.

ILMOITUS

Parannusehdotukset torpattiin

Järjestöt ehdottivat asetusta valmistelleessa työryhmässä muissa Pohjoismaissa jo käyttöön otettuja parannuksia, kuten minkkien kerroshäkkejä, kettujen pesäkoppeja, siitoseläinten pääsyä suurempiin tiloihin nahoituskauden jälkeen, harvinaisimpien turkiseläinlajien tarhaamisen kieltoa sekä kettujen häkkikoon kasvattamista. Ehdotukset tyrmättiin.

– Tieteellinen tutkimustieto turkiseläinten hyvinvoinnista ohitettiin työryhmässä täysin. Ylimmän lainsäätäjän näkemys, eli eduskunnan maa- ja metsätalousvaliokunnan mietintö turkistarhauksesta, ei myöskään esitykseen vaikuttanut, vaan ministeriö kirjasi luonnokseen lähinnä turkisteollisuuden toiveita, arvostelee Kati Pulli.

Asetusluonnos etenee seuraavaksi maa- ja metsätalousministeri Petteri Orpolle.

– Haluavatko kokoomus ja Orpo jäädä historiaan siitä, että heidän vahtivuorollaan eläinten hyvinvoinnissa Suomessa otetaan askeleita taaksepäin, kysyy Pulli.

– Itse pelkään, että tämä turkiseläinten kannalta ala-arvoinen ja kummallisesti valmisteltu asetus yritetään väkisin runnoa läpi ennen vaaleja, pika-aikataululla ja sammutetuin lyhdyin, sanoo Salla Tuomivaara.